
    Han Peder og drømmen
   

   
    
     På pensjonistheimen «Sjælens Hvile»
    

    
     Der ligg han Peder i senga si.
    

    
     Han e i godlag og ligg og smile,
    

    
     førr han har drømt så førlivelig
    

    
     – at fire jenta har dansa naken,
    

    
     og det va skute med slanke skrog,
    

    
     og ei va titto-tatovert på baken
    

    
     i rødt og kvitt liksom Dannebrog.
    

   

   
    
     Ja, den velsignade middagsluren
    

    
     Som romme drømma som ingen ser,
    

    
     og som e fritatt ifrå sensuren
    

    
     som praktiseres på huset her.
    

    
     En gammel seglar med sløve sansa
    

    
     kan ankre opp ved si palmestrand,
    

    
     der smekre jente med blomsterkransa
    

    
     byr opp til dans når han trør i land.
    

   

   
    
     
     
     Så e det andakt, og han blir henta
    

    
     til dagligstua og leidd til bords.
    

    
     Men kem ho var, ho der danske jenta,
    

    
     blir førr han Peder et tankekors.
    

    
     Og under fadervår skjer skandalen;
    

    
     Då ser han ho som va tatovert!
    

    
     Og d’e den yngste av personalet
    

    
     som no får bakenden kontrollert
    

   

   
    
     Det blir rabalder blant de som e der
    

    
     så ingen anse at presten ber.
    

    
     Det hagle fy-rop imot han Peder,
    

    
     som fatte lite av det som skjer.
    

    
     Han sett og høre på hylekoret
    

    
     og undres på ka som foregår,
    

    
     Men Jordmor-Anna ved nabobordet,
    

    
     får tak i krokstaven sin og slår.
    

   

   
    
     På nr. 4 i sin etasje
    

    
     
     
     innunder dyna i senga si,
    

    
     der ligg han Peder med stor bandasje
    

    
     og synes livet e vanskelig.
    

    
     Han ligg og kjenne på skallebanken
    

    
     og lure på kem som slo han ned.
    

    
     Men verk og valium sløve tanken,
    

    
     og så kjem drømmen og tar han med.
    

   

   
    
     Og fire ungjente danse naken
    

    
     på kvite strender med palmeskog,
    

    
     og der e ei med et flagg på baken
    

    
     i rødt og kvitt liksom Dannebrog.
    

    
     Førr om et kasus senil dement
    

    
     e blitt drømmeseglar på livets hav,
    

    
     Så blir nok minnan om vakre jente
    

    
     de aller siste som mønstre av.
    

   

   
    Helge Stangnes, 2015, Stongslandseidet, Nordkalottforlaget
   

  

 
  
   
   

   
    Forord
   

   
    I believe in the complexity of the human story, and that there’s no way you can tell that story in one way and say, this is it.
   

   
    Chinua Achebe (
    
     Things Fall Apart
    
    , 1959)
   

   
    Vi tror ikke på historier om dumme pasienter og troll til pleiere slik det noen ganger beskrives. Det minner for mye om folkeeventyret «Dumme menn og troll til kjerringer». Disse historiene er eventyr. Vi ønsker derimot å formidle ny forskningsbasert kunnskap. Vi vil med denne boka beskrive aggresjon, overgrep og utelatt helsehjelp i institusjon som komplekse fenomener. Det betyr at disse fenomenene påvirkes av flere risiko, utløsende og vedlikeholdende faktorer, både biologiske, psykologiske og sosiale. Disse faktorene påvirker igjen hverandre i et ofte uforutsigbart mønster. Vi vil bort fra nøkkelhullperspektivet der aggresjon har vært ensidig knyttet opp til individuelle egenskaper ved beboeren, for eksempel som et resultat av kognitiv svikt eller en demenssykdom. Overgrep og utelatt helsehjelp har vært knyttet til den enkelte pleiers dårlige holdninger og karakter, blant annet uttrykt gjennom å benevne dem som overgripere. Vi ønsker at fagfeltet kommer bort fra en kultur der ansvar eller årsakene til disse fenomenene hovedsakelig legges på den enkelte person, enten det er en beboer eller en pleier ved en institusjon. Vår målgruppe er studenter og profesjonelle utøvere innen helse- og sosialfagene, herunder alle som arbeider i sykehjem og lignende institusjoner. Ved å beskrive for denne målgruppen en ny forståelse av aggresjon, overgrep og utelatt helsehjelp som komplekse fenomener, åpnes det for håp, for flere kreative nye tilnærminger, bedre kvalitet, tiltak og løsninger i praksis.
   

   
    Vi vil vise at aggresjon, overgrep og utelatt helsehjelp som fenomener er nært knyttet til hverandre, til dels overlappende, ofte del av et og samme fenomen med felles utløsende og vedlikeholdende faktorer. Derfor er den vitenskapelige oppdelingen av fagfeltet i ulike forskningsdisipliner uheldig. Denne oppdelingen er en del av nøkkelhullperspektivet, og står i motsetning til å se fenomenene i et perspektiv basert på kompleksitetsteori. Oppdelingen reduserer muligheten til en felles helhetlig forståelse og til utvikling av felles tilnærminger også i praksis. Dette er bakgrunnen for at vi skriver denne boka sammen. Janne Myhre har i sitt doktorgradsarbeid forsket innenfor feltet overgrep og utelatt helsehjelp i institusjon, mens Bjørn Lichtwarck i sin doktorgrad har forsket på aggresjon og uro hos personer med demens i sykehjem. Innen forskningsfeltet om overgrep har det vært påpekt at aggresjon fra beboere er en av de viktigste årsakene til overgrep og utelatt helsehjelp fra personalet. Innen forskningsfeltet om atferdsmessige og psykologiske symptomer ved demens har avvisning av omsorg fra beboer vært fremhevet som en av de viktigste årsakene til aggresjon fra beboere rettet mot personalet. Likevel kan det se ut som det er vanntette skott mellom forskningsfeltene. For å forstå aggresjon, overgrep og utelatt helsehjelp er det i tillegg behov for å utvide de teoretiske perspektivene. Vi har derfor drøftet disse tre fenomenene i institusjon ut fra teorier fra samfunnsvitenskap og sosiologi.
   

   
    Vår egen forskning og erfaring er i hovedsak fra sykehjem. Vi har imidlertid også arbeidserfaring fra andre typer institusjoner. Innholdet i boka vil derfor i stor grad relateres til forhold som gjelder sykehjem, men har stor overføringsverdi til andre lignende institusjoner.
   

   
    Vi har delt boka i tre deler. Gjennom alle tre deler vil vi følge Peder fra det treffende og virkelighetsnære diktet «Han Peder og drømmen» skrevet av Helge Stangnes. Stangnes forstår Peder, og tar hans perspektiv. Peder er beboer på sykehjemmet med det paradoksale navnet Sjælens Hvile. Han utviser utfordrende atferd mot en av personalet, og utsettes selv for aggresjon fra en medbeboer og for verbale overgrep fra personalet. Vi har med dikterens tillatelse spunnet videre på denne historien gjennom boka.
   

   
    Bokas første del omhandler begreper og teorier. Her beskriver og diskuterer vi begrepene aggresjon, overgrep og utelatt helsehjelp. Vi har valgt å ikke bruke begrepet vold som en sekkebetegnelse, siden vold som regel internasjonalt brukes om ekstreme former for intensjonell fysisk aggresjon. Begreper både avspeiler og former vår virkelighetsoppfatning. Hvilke begreper som benyttes, har derfor betydning. Vi drøfter ulike teoretiske perspektiver som kan bidra til å skape en ny og bredere forståelse av disse fenomenene i institusjon. Teorier er i tillegg ofte styrende, implisitt eller eksplisitt, for hvordan samfunnet og tjenestene møter fenomener. Her legger vi vekt på perspektiver fra kompleksitetsteori og den franske filosof og idéhistoriker Foucaults tenkning om makt, avmakt og institusjonskultur. Til slutt drøfter vi teorier om læring og refleksjon i organisasjoner i møte med komplekse utfordringer.
   

   
    Bokas andre del omhandler hvordan aggresjon, overgrep og utelatt helsehjelp utspiller seg i praksisfeltet. Denne delen beskriver forekomst av aggresjon, overgrep og utelatt helsehjelp, og drøfter usikkerheten knyttet til disse forekomsttallene. Etiske og menneskerettslige konsekvenser ved fenomenene drøftes. Vi fremhever ledelsens betydning for forebygging og tilnærming til aggresjon, overgrep og utelatt helsehjelp. Til slutt belyser vi flere forskningsrapporter som de seneste årene har påpekt at det er en sammenheng mellom lav bemanning og lav kompetanse, og redusert kvalitet på tjenestene i sykehjem. Til tross for dette har det ikke vært en vesentlig bedring av ressurstilgangen på disse områdene til institusjonene. Vi drøfter derfor om aldersdiskriminering (alderisme) og om synet på hjelpeløshet kan ha en betydning for ressurstildelingen og derigjennom forekomsten av aggresjon, overgrep og utelatt helsehjelp i institusjon.
   

   
    Til slutt, i bokas tredje del, presenteres ulike tilnærminger for å forebygge og redusere aggresjon, overgrep og utelatt helsehjelp i institusjon. Vi beskriver kort gjeldende lover og forskrifter som har til formål både å forebygge disse fenomenene og til å regulere håndteringen av aggresjon, overgrep og forsømmelse når de først oppstår. Mye av litteraturen på feltet beskriver i hovedsak disse fenomenene uten å fremme konkrete forslag om effektive tilnærminger for å forebygge og redusere disse i praksis. Personsentrert omsorgsfilosofi og praksis fremheves som et grunnleggende rammeverk i disse tilnærmingene. Vi beskriver videre i detalj en av få modeller internasjonalt og den eneste norske modellen, Tverrfaglig Intervensjonsmodell ved utfordrende atferd ved Demens og andre psykiske tilstander (TID), som har vist sikker evidens i forskning for reduksjon av aggresjon og uro, og som dermed også sannsynligvis kan redusere overgrep og utelatt helsehjelp i sykehjem (Lichtwarck et al., 2018b). TID bygger på personsentrert omsorgsfilosofi.
   

   
    Vi har viet liten plass til legemiddelbehandling av aggresjon selv om ulike legemidler brukes hyppig for å dempe og kontrollere aggresjon hos beboere i institusjoner. Denne avgrensingen har vi gjort fordi omfattende forskning har vist at legemidler kun har beskjeden effekt ved aggresjon med risiko for alvorlige bivirkninger. Nasjonale og internasjonale retningslinjer anbefaler derfor at en alltid forsøker andre typer tiltak og tilnærminger som første valg. For å avgrense innholdet i denne boka, og fordi vår arena for bokas temaer er lagt til institusjoner, har vi også i liten grad valgt å omtale forhold som omhandler aggresjon mot pårørende og overgrep og utelatt helsehjelp fra pårørende.
   

   
    Vi vil takke forlagsredaktør i Fagbokforlaget, Berit Gjendem, for å ha støttet oss med oppmuntring og gode råd, hele veien fra vår første idé til ferdig manus og publikasjon. Vi vil også rette en stor takk til de som har fagfellevurdert manuset og bidratt med viktige innspill til boka.
   

   
    Bjørn Lichtwarck og Janne Myhre
   

   
    Hamar, 1. januar 2022

